ກຸ່ມລັດອິສລາມ ອ້າງເອົາ ຄວາມຮັບຜິດຊອບ ໃນການໂຈມຕີ ວັດຊີໄອທ໌ ຢູ່ບັງກລາແດັສ
ພວກມືປືນ ທີ່ບໍ່ຊາບຝ່າຍ ລະດົມຍິງ ເຂົ້າໃສ່ພວກສູດມົນ ທີ່ວັດຊີໄອທ໌ ໃນເຂດເມືອງ ​Bogra ຂອງບັງກລາແດັສ ໃນແລງວັນພະຫັດວານນີ້.
ກຸ່ມລັດອິສລາມ ໄດ້ອ້າງເອົາຄວາມຮັບຜິດຊອບ ໃນການໂຈມຕີ ພວກທີ່ໄປສູດມົນພາວະນາທີ່ວັດອິສລາມນິກາຍຊີໄອທ໌ແຫ່ງນຶ່ງ ໃນພາກເໜືອບັງກລາແດັສທີ່ເຮັດໃຫ້ມີຜູ້ເສຍຊີວິດ 1 ຄົນ ແລະ ບາດເຈັບ 3 ຄົນ ອີງຕາມການເປີດເຜີຍຂອງກຸ່ມສືບລັບSITE ທີ່ ມີສຳນັກງານຢູ່ສະຫະລັດ ໃນວັນສຸກມື້ນີ້ ມືປືນທີ່ບໍ່ຊາບຝ່າຍໄດ້ລະດົມຍິງເຂົ້າໃສ່ພວກໄປສູດມົນພາວະນາ ທີ່ວັດຊາວຊີໄອທ໌ ຢູ່ເມືອງ Borgra ໃນຕອນແລງ ຂອງວັນພະຫັດ ວານນີ້ ທ່ານ Arifu Rahman Mondal ຜູ້ບັນຊາການຕຳຫຼວດ ກ່າວຕໍ່ວີີ ໂອເອ ໂດຍທາງໂທລະສັບວ່າ ພວກມືປືນ ໄດ້ເຂົ້າໄປໃນວັດ ກ່ອນຈະເລີ້ມຍິງປືນສາດເຂົ້າ ໃສ່ຜູ້ຄົນ ມີຜູ້ບາດເຈັບ ຍ້ອນຖືກປືນ ໃນທັນທີ 4 ຄົນ ແລະກໍຖືກສົ່ງໄປໂຮງໝໍ ບ່ອນທີ່ຄົນ ເຈັບຄົນນຶ່ງ ຊຶ່ງເປັນຜູ້ນຳພາໃນການສູດມົນຫລື muezzin ໄດ້ເສຍຊີວິດໃນເວລາຕໍ່ມາ ທ່ານກ່າວຕື່ມວ່າ ພວກເຮົາໄດ້ເລີ້ມການອອກຕາມລ່າຫາໂຕຄົນຮ້າຍໃນທົ່ວປະເທດແລ້ວ ຜູ້ນຳພາໃນການສູດມົນໄຫວພະຄັ້ງນີ້ ແມ່ນມີຊື່ວ່າ ທ່ານ Zoazzem Hossain ອາຍຸ 70 ປີ ສ່ວນພວກຜູ້ຊາຍທີ່ບາດເຈັບ 3 ຄົນແມ່ນມີອາການສາຫັດແລະເວລານີ້ກຳລັງຮັບການປິ່ນປົວຢູ່ທີ່ໂຮງໝໍອີງຕາມລາຍງານຂອງໂທລະພາບທ້ອງຖິ່ນ ທ່ານ Mohammed Ukil ຊຶ່ງເປັນພີ່ນ້ອງຂອງຜູ້ນຳພາໃນການສູດມົນກ່າວວ່າ ພວກໂຈມ ຕີໄດ້ພະຍາຍາມແປກປົນເຂົ້າໄປໃນໝູ່ພວກສູດມົນ ລາວກ່າວຕື່ມວ່າ ເວລາໃນລະຫວ່າງການສູດມົນຢູ່ນັ້ນ ພວກສູດມົນໄດ້ພາກາບລົງກັບພື້ນ ພວກມືປືນກໍເລີ້ມຍິງໃສ່ຫລັງເຂົາເຈົ້າ ພວກຜູ້ຊາຍຈຸດັ່ງກ່າວ ໄດ້ພາກັນແລ່ນໜີໄປເວລາ ພວກສູດມົນຮ້ອງຂໍການຊ່ອຍເຫລືອ